ສະຫະລັດ ຊະນະຝຣັ່ງ 3 ປະຕູຕໍ່ 1 ໃນການແຂ່ງຂັນ ຮອບຮອງຊະນະເລີດ
ທີມເຕະບານແມ່ຍິງ ສະຫະລັດ ຊະນະຝຣັ່ງ 3 ປະຕູຕໍ່ 1 ແລະຈະພົບກັບຍີ່ປຸ່ນ ໃນຮອບຊະນະເລີດ
ທີມເຕະບານແມ່ຍິງຂອງສະຫະລັດ ຈະໄດ້ເຂົ້າແຂ່ງ ຊິງຂັນເຕະບານໂລກຫຼື World Cup ຮອບສຸດທ້າຍເປັນເທື່ອທຳອິດນັບແຕ່ໄດ້ຊະນະຕຳແໜ່ງດັ່ງກ່າວ ໃນການແຂ່ງຂັນຢູ່ສະຫະ ລັດ ໃນປີ 1999 ທີມຊາດແມ່ຍິງຂອງສະຫະລັດ ທຳຄະແນນໄດ້ 2 ປະຕູ ໃນໄລຍະເວລາ 4 ນາທີໃນຕອນ ທ້າຍຂອງການແຂ່ງຂັນເຄິ່ງທີ 2 ໃນວັນພຸດວານນີ້ ແລະໄດ້ຊະນະທີມຝຣັ່ງ 3 ປະ ຕູຕໍ່ 1 ທີ່ເມືອງ Moenchenggladbach ປະເທດເຢຍຣະມັນ ດາລາຍິງປະຕູຂອງທີມອະເມຣິກັນ ນາງ Abby Wambach ໄດ້ທັບມ້າງ ການມີຄະແນນ ຈາວກັນ 1 ປະຕູຕໍ່ 1 ດ້ວຍການເອົາຫົວຕໍາເຂົ້າປະຕູ ໝາກບານທີ່ນາງ Lauren Che- ney ເຕະມາຈາກແຈເດີ່ນ ໃນນາທີໆ 79 ຂອງການແຂ່ງຂັນ ນີ້ແມ່ນປະຕູທີ 3 ຂອງນາງ Wambach ໃນການແຂ່ງຂັນຊິງຂັນ World Cup ຮອບນີ້ ແລະເປັນປະຕູທີ 12 ນັບແຕ່ ນາງໄດ້ເປັນນັກເຕະບານອາຊີບ ເທົ່າກັບສະຖິຕິຂອງນັກເຕະ ຂອງທີມອະເມຣິກັນອີກຄົນນຶ່ງ ຄືນາງ Michelle Akers ແລະເປັນອັນດັບ 3 ຂອງປະວັດການ ຍິງປະຕູໄດ້ຫລາຍທີ່ສຸດ ໃນການແຂ່ງຂັນຊິງຂັນ World Cup ນາງ Alex Morgan ອາຍຸ 22 ປີ ຊຶ່ງເປັນນັກເຕະທີ່ມີອາຍຸນ້ອຍທີ່ສຸດຂອງທີມເປັນຜູ້ເຕະ ລູກທີ່ນໍາຄວາມໝັ້ນໃຈໃນໄຊຊະນະມາໃຫ້ທີມຊາດສະຫະລັດ ໃນນາທີໆ 82 ໂດຍສາມາດ ຫຼອກລໍ້ຜ່ານຂາປ້ອງກັນຂອງທີມຝຣັ່ງ 3 ຄົນ ແລະກໍເຕະຢ່າງແມ່ນຍຳຂ້າມຫົວຜູ້ຮັກສາປະ ຕູເຂົ້າໄປ ໃນການແຂ່ງຂັນຮອບຊິງຊະນະເລີດ World Cup ທີ່ນະຄອນ Frankfurt ປະເທດເຢຍ ຣະມັນໃນມື້ວັນອາທິດຈະມານີ້ ທີມຊາດສະຫະລັດຈະສູ້ກັບຍີ່ປຸ່ນ ທີ່ໄດ້ເອົາຊະນະສະວີເດັນ 3 ປະຕູຕໍ່ 1 ຄືກັນ ໃນການແຂ່ງຂັນມື້ວານນີ້ ນີ້ແມ່ນການເຂົ້າແຂ່ງຂັນ ໃນຮອບຮອງຊະນະເລີດເທື່ອທຳອິດ ຂອງທັງທີມຝຣັ່ງ ແລະຍີ່ປຸ່ນ ໃນການແຂ່ງຂັນຊິງຂັນ World Cup ແມ່ຍິງທີ່ມີມາແລ້ວ 6 ຄັ້ງນັ້ນ